b'\n_START_ARTICLE_\nCarissimi\n_START_PARAGRAPH_\nCarissimi (latin for \xc2\xabelskede\xc2\xbb) er en gruppe prester som vil ha retten til \xc3\xa5 avst\xc3\xa5 fra gudstjenestefellesskap med biskoper som har godtatt homofilt samliv. Bakgrunnen er uenigheten i Den norske kirke i synet p\xc3\xa5 om homofilt samboende skal kunne ha vigslede stillinger i kirken. Den er ogs\xc3\xa5 et uttrykk for splittelsen i Den norske kirke i synet p\xc3\xa5 homofilt samliv._NEWLINE_Carissimi-bevegelsen oppstod i 2007 da fire personer med Dag \xc3\x98ivind \xc3\x98stereng, dav\xc3\xa6rende sogneprest i Ulvik i spissen, kom med oppropet \xc2\xabFor enhetens skyld\xc2\xbb._NEWLINE_Organisasjonen fikk videre fart ved utnevningen av Stavanger-biskopen Erling Pettersen i 2009. 19 prester i Stavanger bisped\xc3\xb8mme mente biskop Erling Pettersen var for liberal, og vil ha en annen l\xc3\xb8sning for tilsyn av deres prestetjeneste. Carissimi befinner seg i et konservativt kirkelig mindretallsmilj\xc3\xb8et._NEWLINE_Bispem\xc3\xb8tet ville ikke f\xc3\xb8lge opp Carissimi-prestenes \xc3\xb8nske om en permanent, alternativ tilsynsordning. Bispem\xc3\xb8tet \xc3\xa5pnet likevel for at det kan utvikles ulike l\xc3\xb8sninger i hvert bisped\xc3\xb8mme. Men det grunnleggende er at alle prester og kirkelig tilsatte st\xc3\xa5r under tilsyn av sine respektive biskoper. Et element i en lokal l\xc3\xb8sning kan v\xc3\xa6re at biskopen utpeker er prost til \xc3\xa5 st\xc3\xa5 i en s\xc3\xa6rskilt r\xc3\xa5dgivningsrelasjon til en prest.'